b'\n_START_ARTICLE_\nTurneul de tenis de la Roland Garros\n_START_SECTION_\nIstoric\n_START_PARAGRAPH_\nNumele oficial al competi\xc8\x9biei \xc3\xaen limba francez\xc4\x83 este Les Internationaux de France de Roland Garros sau Tournoi de Roland-Garros (\xe2\x80\x9eInterna\xc8\x9bionalele franceze Roland Garros\xe2\x80\x9d sau \xe2\x80\x9eTurneul Roland Garros\xe2\x80\x9d \xc3\xaen limba rom\xc3\xa2n\xc4\x83). De asemenea, acest turneu este cunoscut \xc8\x99i sub denumirea de \xe2\x80\x9eOpenul Francez\xe2\x80\x9d sau \xe2\x80\x9eRoland Garros\xe2\x80\x9d._NEWLINE_Aceast\xc4\x83 competi\xc8\x9bie a \xc3\xaenceput \xc3\xaen 1891 ca turneu na\xc8\x9bional, cu denumirea de Championat de France International de Tennis. Primul turneu feminin s-a desf\xc4\x83\xc8\x99urat \xc3\xaen 1897. \xc3\x8en 1912, turneul francez s-a desf\xc4\x83\xc8\x99urat pe o suprafa\xc8\x9b\xc4\x83 diferit\xc4\x83 (la acea vreme, tenisul se juca pe gazon), zgur\xc4\x83 ro\xc8\x99ie ("terre battue"), fabricat\xc4\x83 din resturi de c\xc4\x83r\xc4\x83mid\xc4\x83 ro\xc8\x99ie. P\xc3\xa2n\xc4\x83 \xc3\xaen 1924, accesul la turneu a fost permis doar juc\xc4\x83torilor de tenis \xc3\xaenregistra\xc8\x9bi \xc3\xaen Fran\xc8\x9ba._NEWLINE_\xc3\x8en 1925, Turneul Francez \xe2\x80\x9es-a deschis\xe2\x80\x9d competitorilor interna\xc8\x9bionali, desf\xc4\x83\xc8\x99ur\xc3\xa2ndu-se pe iarb\xc4\x83, locurile altern\xc3\xa2nd \xc3\xaentre Racing Club de France \xc8\x99i Stade Francais. Dup\xc4\x83 ce \xe2\x80\x9eMu\xc8\x99chetarii\xe2\x80\x9d, cunoscu\xc8\x9bi sub numele de \xe2\x80\x9ePhiladelphia Four\xe2\x80\x9d (Ren\xc3\xa9 Lacoste, Jean Borotra, Henri Cochet \xc8\x99i Jacques Brugnon) au c\xc3\xa2\xc8\x99\xc8\x9bigat Cupa Davis pe t\xc4\x83r\xc3\xa2m american \xc3\xaen 1927, francezii au decis s\xc4\x83 \xc3\xae\xc8\x99i apere titlul \xc3\xaen 1928 pe o aren\xc4\x83 nou\xc4\x83 de tenis, la Porte d\xe2\x80\x99Auteuil. Noua aren\xc4\x83 a fost numit\xc4\x83 dup\xc4\x83 Roland Garros, un pilot francez din Primul R\xc4\x83zboi Mondial. Noul Stade de Roland Garros, al\xc4\x83turi de terenul principal, botezat Terenul Philippe Chatrier \xc3\xaen 1988, a g\xc4\x83zduit \xc3\xaentrecerea din Cupa Davis._NEWLINE_\xc3\x8entre 1945 \xc8\x99i 1947, Turneul Francez a fost \xc8\x9binut dup\xc4\x83 Wimbledon, f\xc4\x83c\xc3\xa2ndu-l al treilea turneu de Mare \xc8\x98lem al anului._NEWLINE_\xc3\x8en 1968, Campionatul Francez de tenis a devenit primul turneu de Mare \xc8\x98lem care a devenit open, \xc3\xaeng\xc4\x83duind at\xc3\xa2t amatorilor, c\xc3\xa2t \xc8\x99i profesioni\xc8\x99tilor, s\xc4\x83 participe._NEWLINE_Din 1981, noi premii au fost introduse: Prix Orange (pentru meciul care demonstreaz\xc4\x83 cel mai bine sportivitatea \xc8\x99i atitutdinea cooperativ\xc4\x83 cu presa), Prix Citron (pentru juc\xc4\x83torul care d\xc4\x83 dovad\xc4\x83 de cea mai puternic\xc4\x83 t\xc4\x83rie de caracter \xc8\x99i personalitate) \xc8\x99i Prix Bourgeon (pentru juc\xc4\x83torul-revela\xc8\x9bie al anului)._NEWLINE_Din 2006, ca o noutate, turneul a \xc3\xaenceput \xc3\xaentr-o duminic\xc4\x83 prin 12 partide de simplu jucate pe cele trei arene principale. \xc3\x8en plus, \xc3\xaen ajunul debutului turneului, are loc tradi\xc8\x9bionala expozi\xc8\x9bie de o zi a lui Benny Berthet, al c\xc4\x83rei profit este destinat asocia\xc8\x9biilor de caritate._NEWLINE_\xc3\x8en martie 2007, s-a anun\xc8\x9bat faptul c\xc4\x83 turneul va oferi acelea\xc8\x99i premii \xc3\xaen bani, at\xc3\xa2t pentru b\xc4\x83rba\xc8\x9bi c\xc3\xa2t \xc8\x99i pentru femei.\n_START_SECTION_\nCaracteristici ale suprafe\xc8\x9bei de joc\n_START_PARAGRAPH_\nSuprafa\xc8\x9ba de zgur\xc4\x83 \xc3\xaencetine\xc8\x99te mingea \xc8\x99i produce un salt al ei mai mare, \xc3\xaen compara\xc8\x9bie cu terenurile de iarb\xc4\x83 sau cu cele tari. Astfel, serviciile puternice \xc8\x99i voleurile sunt dezavantajate, f\xc4\x83c\xc3\xa2nd mai greu turneul pentru juc\xc4\x83torii ce se bazeaz\xc4\x83 pe ele. De exemplu, Pete Sampras, juc\xc4\x83tor cunoscut pentru serviciile sale extrem de puternice, nu a c\xc3\xa2\xc8\x99tigat nici un Open Francez (neajung\xc3\xa2nd nici m\xc4\x83car \xc3\xaen vreo final\xc4\x83). De asemenea, John McEnroe, Stefan Edberg \xc8\x99i Boris Becker, trei juc\xc4\x83tori clasici care se bazau pe servicii puternice \xc8\x99i retururi din voleu, nu au c\xc3\xa2\xc8\x99tigat acest turneu._NEWLINE_De cealalt\xc4\x83 parte, juc\xc4\x83tori care se adapteaz\xc4\x83 mai bine pe suprafe\xc8\x9be \xc3\xaencete, precum Bj\xc3\xb6rn Borg, Ivan Lendl, Rafael Nadal sau Mats Wilander, au avut parte de mari succese la acest turneu. \xc3\x8en era Open, singurii juc\xc4\x83tori care au c\xc3\xa2\xc8\x99tigat at\xc3\xa2t Roland Garros-ul c\xc3\xa2t \xc8\x99i Wimbledon-ul (jucat pe o suprafa\xc8\x9b\xc4\x83 mai rapid\xc4\x83 \xe2\x80\x93 iarba) sunt Roger Federer, Rod Laver, Jan Kode\xc5\xa1, Bj\xc3\xb6rn Borg, Andre Agassi \xc8\x99i Rafael Nadal.'